جھنڈے خان (موسیقار)

استاد جھنڈے خان (پیدائش: 1866ء - وفات: 11 اکتوبر 1952ء) پاکستان سے تعلق رکھنے والے بر صغیر کے نامور موسیقار تھے۔

 حالات زندگی 
استاد جھنڈے خان 1866ء کو کوٹلی اوکھلاں، ریاست جموں و کشمیر، برطانوی ہندوستان میں پیدا ہوئے۔ ان کا اصل نام میاں غلام مصطفیٰ تھا۔ علم موسیقی کے حصول کے لیے انھوں نے ہندوستان کے طول و عرض میں سفر کیا اور پھر بمبئی کو اپنا ٹھکانہ بنا لیا جہاں انھوں نے موسیقی کے بھنڈی بازار گھرانے کے موسیقاروں چھجو خان، نذیر خان اور خادم حسین خان سے فیض حاصل کیا۔ موسیقی کے علم میں استعداد بہم پہنچانے کے بعد وہ مختلف تھیٹریکل کمپنیوں کے ساتھ وابستہ رہے اور ان کے لیے خوب صورت بندشیں اور دھنیں ایجاد کرتے رہے۔ص 77، پاکستان کرونیکل، عقیل عباس جعفری، ورثہ / فضلی سنز، کراچی، 2010ء بولتی فلموں کا دور آیا تو انھوں نے تیس سے زیادہ فلموں کی موسیقی ترتیب دی۔ اپنی زندگی کے آخری دور میں انھوں نے ایک فنی کرشمہ دکھایا اور وہ یہ کہ فلم چتر لیکھا کی تمام دھنیں ایک ہی راگ (بھیرویں) میں ترتیب دیں۔ سُر ایک ہی تھے لیکن ان کے زیر و بم میں ایسا تنوع رکھا تھا کہ محسوس ہی نہیں ہوتا تھا کہ سننے والا ایک ہی راگ سن رہا ہے۔ استاد جھنڈے خان نے اپنے کمالات سے فلمی موسیقی کو بام عروج پر پہنچا دیا۔ برصغیر کی فلمی موسیقی انہی کے فنی اجتہاد اور رہبری کی مرہونِ منت ہے۔ تقسیم ہند کے بعد استاد جھنڈے خان گوجرانوالہ میں رہائش پزیر ہوئے۔

 وفات 
استاد جھنڈے خان 11 اکتوبر 1952ء کو گوجرانوالہ، پاکستان میں وفات پاگئے۔

 حوالہ جات 

زمرہ:1866ء کی پیدائشیں
زمرہ:1952ء کی وفیات
زمرہ:پاکستانی کلاسکی گلوکار
زمرہ:پاکستانی مرد گلوکار
زمرہ:پاکستانی مسلم شخصیات
زمرہ:پاکستانی نغمہ ساز
زمرہ:کشمیری شخصیات
زمرہ:گوجرانوالہ کی شخصیات
زمرہ:چھوٹے پیغام خانوں کا استعمال کرنے والے مضامین